מוחמד מג'אדלה

מוחמד מג'אדלה (בערבית: محمد مجادلة; נולד ב-25 בדצמבר 1992) הוא עיתונאי ואיש תקשורת ערבי ישראלי. משמש כמנהל חטיבת החדשות וכמגיש בכיר ברדיו א-נאס המשדר מנצרת, משמש גם כפרשן בחדשות 12, ובעל טור קבוע בעיתון "גלובס".

ביוגרפיה 
מג'אדלה נולד בעיר באקה אל-גרבייה שבמשולש לשר המדע, התרבות והספורט לשעבר ראלב מג'אדלה ולהודא גאניים מג'אדלה. הוא למד בבית הספר החקלאי ימה ובהמשך למד תקשורת במכללה האקדמית עמק יזרעאל, אותם סיים בשנת 2017.

קריירה 
בראשית דרכו העיתונאית ייסד מספר אתרי חדשות מקומיים בחברה הערבית, ולקראת אמצע שנת 2013 החל להגיש את המהדורה המרכזית בערוץ החדשות i24NEWS בשפה הערבית.

לצד תפקידו כמגיש שימש מג'אדלה גם כעיתונאי שטח ונשלח לסקר אירועים רבים, בהם חתימת הסכם הגרעין עם איראן בווינה ב-2015, ואירועים בגבול רצועת עזה במהלך מבצע צוק איתן. בנוסף לכך, הוביל את משדרי הבחירות לכנסת ה-20 של ערוץ i24NEWS בערבית.

בשנת 2017 עזב את תפקידו כעורך וכמגיש המהדורה המרכזית בערוץ i24NEWS, ועבר לערוץ מוסאווא, שם ייסד את חטיבת החדשות. לאחר מכן הגיש את תוכנית האקטואליה המרכזית בערוץ.

עם פרסום תוצאות המכרז לשידורי הרדיו האזורי רדיו א-נאס בשפה הערבית בשנת 2019, מונה מג'אדלה למנהל חטיבת החדשות ברדיו, וקיבל את המשימה להקים אותה. הוא מגיש את תוכנית הדגל של הרדיו בשעות הבוקר.

במרץ 2021 החל לכתוב טור פרשנות פוליטית קבוע לעיתון "גלובס". באותו הזמן החל להיות פאנליסט ב"אולפן שישי" וב"פגוש את העיתונות", והחל מיולי 2021 הצטרף באופן רשמי לצוות הפרשנים והכתבים של חברת החדשות.

בנוסף לעבודתו כמגיש, קריין והפיק מספר סרטים תיעודיים ששודרו בערוצים בין-לאומיים בשפה הערבית, ובהם אל-ג'זירה, CNN בערבית, ודויטשה ולה בערבית.

חיים אישיים 
מג'אדלה רווק. מתגורר בבאקה אל-גרבייה.

פרסים והוקרה 
 מג'אדלה נכלל ברשימת פורבס 30Under30 של מגזין פורבס ישראל לשנת 2022.
 ביוני 2022 זכה בפרס "אביר התקשורת החופשית" 
 בפברואר 2023 זכה בפרס המכון הישראלי לעיתונות 2022

קישורים חיצוניים 

 שיחה אישית עם לוסי אהריש: העיתונאי מוחמד מג'אדלה, 19 ביולי 2022
 
 
 מוחמד מג'אדלה: אלוהים ישמור כמה שאתם גזענים. בן גביר לפחות לא מסתיר את זה, בפודאסט "השבוע" של עיתון הארץ, 5 בספטמבר 2023

הערות שוליים

עיתונאים ערבים ישראלים
שדרני רדיו ישראלים
באקה אל-גרבייה: אישים
בוגרי המכללה האקדמית עמק יזרעאל
סגל חברת החדשות
פרשנים פוליטיים ישראלים
פורבס 30Under30: ישראל
ישראלים שנולדו ב-1992